Document ID: 32006R1263

KOMMISSIONENS FORORDNING (EF) Nr. 1263/2006
af 23. august 2006
om undtagelse fra forordning (EF) nr. 1464/95, (EF) nr. 174/1999, (EF) nr. 800/1999, (EF) nr. 1291/2000, (EF) nr. 1342/2003, (EF) nr. 633/2004, (EF) nr. 1138/2005, (EF) nr. 951/2006 og (EF) nr. 958/2006 for så vidt angår landbrugsprodukter, der eksporteres til Libanon
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2777/75 af 29. oktober 1975 om den fælles markedsordning for fjerkrækød (1), særlig artikel 3, stk. 2, artikel 8, stk. 12, og artikel 15 og de tilsvarende artikler i de øvrige forordninger om de fælles markedsordninger for landbrugsprodukter, og
ud fra følgende betragtninger:
(1)
De fælles regler om eksport af landbrugsprodukter er fastsat i Kommissionens forordning (EF) nr. 800/1999 af 15. april 1999 om fælles gennemførelsesbestemmelser for eksportrestitutioner for landbrugsprodukter (2) og Kommissionens forordning (EF) nr. 1291/2000 af 9. juni 2000 om fælles gennemførelsesbestemmelser for import- og eksportlicenser samt forudfastsættelsesattester for landbrugsvarer (3).
(2)
Usædvanlige omstændigheder i Libanon har skadet eksportørernes økonomiske interesser alvorligt, og denne situation har haft negative følger for eksportmulighederne inden for rammerne af forordning (EF) nr. 800/1999 og (EF) nr. 1291/2000.
(3)
Det er derfor nødvendigt, at disse skadevirkninger begrænses, ved at der vedtages særforanstaltninger, så der herved etableres en ordning for de eksportforretninger, der på grund af de nævnte forhold ikke har kunnet afsluttes. Der bør således vedtages undtagelser fra visse bestemmelser om eksportprocedurer, særlig bestemmelserne om tidsfrister i forordning (EF) nr. 800/1999 og (EF) nr. 1291/2000, i Kommissionens forordning (EF) nr. 174/1999 af 26. januar 1999 om særlige gennemførelsesbestemmelser til Rådets forordning (EØF) nr. 804/68 for så vidt angår anvendelsen af eksportlicenser og eksportrestitutioner for mælk og mejeriprodukter (4), i Kommissionens forordning (EF) nr. 1342/2003 af 28. juli 2003 om særlige gennemførelsesbestemmelser for ordningen med import- og eksportlicenser for korn og ris (5) og i Kommissionens forordning (EF) nr. 633/2004 af 30. marts 2004 om gennemførelsesbestemmelser for ordningen med eksportlicenser for fjerkrækød (6).
(4)
For produkter i sukkersektoren bør der fastsættes undtagelser fra Kommissionens forordning (EF) nr. 1464/95 af 27. juni 1995 om særlige gennemførelsesbestemmelser for ordningen med import- og eksportlicenser for sukkersektoren (7) for licenser, der ansøges om inden den 1. juli 2006, fra Kommissionens forordning (EF) nr. 1138/2005 af 15. juli 2005 om en løbende licitation for produktionsåret 2005/06 med henblik på fastsættelse af en eksportafgift og/eller eksportrestitution for hvidt sukker (8), fra Kommissionens forordning (EF) nr. 951/2006 af 30. juni 2006 om gennemførelsesbestemmelser til Rådets forordning (EF) nr. 318/2006, for så vidt angår handel med tredjelande inden for samme sektor (9), for licenser, der ansøges om fra den 1. juli 2006, og fra Kommissionens forordning (EF) nr. 958/2006 af 28. juni 2006 om en løbende licitation for produktionsåret 2006/07 med henblik på fastsættelse af en eksportrestitution for hvidt sukker (10).
(5)
Kun erhvervsdrivende, der på grundlag af eksportdokumenter eller dokumenter som omhandlet i artikel 1, stk. 2, i Rådets forordning (EØF) nr. 4045/89 af 21. december 1989 om medlemsstaternes kontrol med de foranstaltninger, der indgår i ordningen for finansiering gennem Den Europæiske Udviklings- og Garantifond for Landbruget, Garantisektionen, og om ophævelse af direktiv 77/435/EØF (11), kan bevise, at produkterne var bestemt til eksport til Libanon, bør omfattes af disse undtagelser.
(6)
For at skadevirkningerne kan afbødes for alle erhvervsdrivende, som måtte blive berørt af de usædvanlige omstændigheder i Libanon, bør denne forordning finde anvendelse fra den 1. juli 2006.
(7)
Foranstaltningerne i denne forordning er i overensstemmelse med udtalelse fra den berørte forvaltningskomité -
UDSTEDT FØLGENDE FORORDNING:
Artikel 1
1. Som undtagelse fra artikel 6, stk. 3, i forordning (EF) nr. 1464/95, artikel 6 i forordning (EF) nr. 174/1999, artikel 7 i forordning (EF) nr. 1342/2003, artikel 2 i forordning (EF) nr. 633/2004, artikel 13 i forordning (EF) nr. 1138/2005, artikel 8 i forordning (EF) nr. 951/2006 og artikel 12, stk. 2, i forordning (EF) nr. 958/2006, forlænges, efter anmodning fra licensindehaveren, gyldighedsperioden for eksportlicenser, der er udstedt i medfør af disse forordninger, og som der er ansøgt om inden den 20. juli 2006, med:
a)
tre måneder for licenser, hvis gyldighedsperiode udløber i juli
b)
to måneder for licenser, hvis gyldighedsperiode udløber i august
c)
en måned for licenser, hvis gyldighedsperiode udløber i september.
2. Som undtagelse fra artikel 32, stk. 1, litra b), nr. i), i forordning (EF) nr. 1291/2000 og fra artikel 7, stk. 1, og artikel 34, stk. 1, i forordning (EF) nr. 800/1999 forlænges fristen på 60 dage, efter anmodning fra eksportøren, til 150 dage for produkter, for hvilke eksporttoldformaliteterne er afsluttet senest den 20. juli 2006, eller for produkter, som var omfattet af en af de ordninger, der er omhandlet i artikel 4 og 5 i Rådets forordning (EØF) nr. 565/80 (12), senest den 20. juli 2006.
3. Forhøjelserne på 10 % og 15 % omhandlet i henholdsvis artikel 25, stk. 1, og artikel 35, stk. 1, andet afsnit, og nedsættelsen på 20 % omhandlet i artikel 18, stk. 3, i forordning (EF) nr. 800/1999 gælder ikke for eksport, som finder sted under licenser, der er ansøgt om senest den 20. juli 2006.
Hvis retten til restitution bortfalder som følge af de usædvanlige omstændigheder i Libanon, finder sanktionen omhandlet i artikel 51, stk. 1, litra a), i forordning (EF) nr. 800/1999 ikke anvendelse.
Artikel 2
Artikel 1 finder anvendelse på de produkter, der er nævnt i afsnit 1, 2, 3, 4, 7, 9, 13 og 14 i bilag I til Kommissionens forordning (EØF) nr. 3846/87 (13), forudsat at de pågældende eksportører over for de kompetente myndigheder kan godtgøre, at produkterne var bestemt for Libanon.
De kompetente myndigheder baserer deres vurdering på eksportlicensen, eksportangivelsen eller forretningspapirer som omhandlet i artikel 1, stk. 2, i forordning (EØF) nr. 4045/89.
Artikel 3
Medlemsstaterne underretter senest den 31. januar 2007 Kommissionen om mængden af produkter, der er omfattet af hver af foranstaltningerne i artikel 1, med angivelse af licensnummer og -udstedelsesdato, mængden af produkter fordelt efter koden i eksportrestitutionsnomenklaturen, den oprindelige gyldighedsperiode og den forlængede gyldighedsperiode.
Artikel 4
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. juli 2006.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 23. august 2006.

Labels: 3
18
15